ประกาศ ก.พ. เรื่อง กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน (ฉบับที่ 2) พ.ศ. 2554

ประกาศ ก
ประกาศ ก.พ.
เรื่อง
กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน
(ฉบับที่ ๒)
พ.ศ. ๒๕๕๔
 

โดยที่เป็นการสมควรแก้ไขเพิ่มเติมประกาศ ก.พ. เรื่อง
กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน พ.ศ.
๒๕๕๒

อาศัยอำนาจตามความในข้อ ๔ และข้อ ๕ ของระเบียบ ก.พ.
ว่าด้วยเงินเพิ่มสำหรับตำแหน่งที่มีเหตุพิเศษของข้าราชการพลเรือน พ.ศ. ๒๕๕๒ ก.พ.
จึงกำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือนไว้
ดังต่อไปนี้

ข้อ ๑ ประกาศนี้เรียกว่า ประกาศ ก.พ. เรื่อง กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน
(ฉบับที่ ๒) พ.ศ. ๒๕๕๔

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๔ (๑๗) (ค) ของประกาศ
ก.พ. เรื่อง กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน
พ.ศ. ๒๕๕๒ และให้ใช้ความต่อไปนี้แทน
(ค) ปฏิบัติงานในหน่วยงาน ดังต่อไปนี้
๑)
ส่วนราชการที่กำหนดในกฎกระทรวงแบ่งส่วนราชการซึ่งมีอำนาจหน้าที่เกี่ยวข้องกับงานด้านกฎหมายและมีหัวหน้าส่วนราชการดำรงตำแหน่งในสายงานนิติการ
หรือ
๒) หน่วยงานต่ำกว่ากองหรือสำนักหรือหน่วยงานเทียบเท่ากองหรือสำนักที่
อ.ก.พ. กระทรวง เห็นชอบการแบ่งงานภายใน มีอำนาจหน้าที่เกี่ยวข้องกับงานด้านกฎหมาย
และมีหัวหน้าหน่วยงานดำรงตำแหน่งในสายงานนิติการ หรือ
๓) ส่วนราชการที่กำหนดในกฎกระทรวงแบ่งส่วนราชการหรือหน่วยงานต่ำกว่ากองหรือสำนักหรือหน่วยงานเทียบเท่ากองหรือสำนัก
ที่ อ.ก.พ. กระทรวง
เห็นชอบการแบ่งงานภายในซึ่งหัวหน้าหน่วยงานไม่เป็นผู้ดำรงตำแหน่งในสายงานนิติการ
แต่ปฏิบัติงานด้านกฎหมายเกี่ยวกับการตรวจและยกร่างกฎหมาย หรือการดำเนินการทางวินัย
หรือการดำเนินคดีอาญา คดีแพ่ง และคดีปกครอง

ข้อ ๔ ให้เพิ่มความต่อไปนี้
เป็นวรรคสามของ (๑๗) ในข้อ ๔ ของประกาศ ก.พ. เรื่อง
กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน พ.ศ.
๒๕๕๒
ให้ข้าราชการผู้ดำรงตำแหน่งนิติกรที่ได้รับเงินเพิ่มสำหรับตำแหน่งที่มีเหตุพิเศษ
ตำแหน่งนิติกร (พ.ต.ก.) แล้ว
และต่อมาได้รับแต่งตั้งให้ปฏิบัติหน้าที่ในตำแหน่งที่มีเหตุพิเศษซึ่งมีสิทธิได้รับเงินเพิ่มสำหรับตำแหน่งที่มีเหตุพิเศษ
ตำแหน่งนิติกร (พ.ต.ก.) ในระดับสูงขึ้นก่อนวันที่ประกาศนี้ใช้บังคับ ให้ได้รับ
พ.ต.ก. ในอัตราเดิมไปจนกว่าผู้นั้นจะมีคุณสมบัติครบถ้วนตามหลักเกณฑ์และเงื่อนไข
ที่ ก.พ. กำหนดตั้งแต่วันที่ผู้นั้นได้รับแต่งตั้งให้ดำรงตำแหน่งในระดับสูงขึ้น

ข้อ ๕ ให้ปรับปรุงแก้ไขหลักเกณฑ์และอัตราเงินเพิ่มสำหรับตำแหน่งที่มีเหตุพิเศษของข้าราชการพลเรือน
ลำดับ (๑๗) ตำแหน่งที่มีเหตุพิเศษ ตำแหน่งนิติกรในทุกส่วนราชการ ประเภทเงินเพิ่ม
พ.ต.ก.
ที่กำหนดในบัญชีกำหนดหลักเกณฑ์และอัตราเงินเพิ่มสำหรับตำแหน่งที่มีเหตุพิเศษของข้าราชการพลเรือนแนบท้ายประกาศ
ก.พ. เรื่อง
กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน พ.ศ. ๒๕๕๒
รายละเอียดปรากฏตามบัญชีท้ายประกาศนี้


ประกาศ
ณ วันที่ ๑๑ มกราคม พ.ศ. ๒๕๕๔
อภิสิทธิ์
เวชชาชีวะ
นายกรัฐมนตรี
ประธาน
ก.พ.
[เอกสารแนบท้าย]

๑. บัญชีกำหนดหลักเกณฑ์และอัตราเงินเพิ่มสำหรับตำแหน่งที่มีเหตุพิเศษของข้าราชการพลเรือนแนบท้ายประกาศ
ก.พ. เรื่อง กำหนดตำแหน่งและเงินเพิ่มสำหรับตำแหน่งที่มีเหตุพิเศษของข้าราชการพลเรือน
(ฉบับที่ ๒) พ.ศ. ๒๕๕๔

(ดูข้อมูลจากภาพกฎหมาย)

















































[๑] ราชกิจจานุเบกษา
เล่ม ๑๒๘/ตอนพิเศษ ๑๒ ง/หน้า ๖๘/๒๘ มกราคม ๒๕๕๔